Euroopa Komisjoni esindus Eestis

**Euroopa Komisjoni esindus Eestis** on Euroopa Komisjoni esindus Tallinnas Euroopa Liidu Majas aadressil Rävala puiestee 4. See on üks Euroopa Liidu 27 liikmesriigi pealinnades tegutsevatest komisjoni esindustest. Suuremates liikmesriikides on lisaks veel piirkondlikud bürood – Barcelonas, Bonnis, Marseille’s, Milanos, Münchenis ja Wrocławis.

## Ajalugu
Euroopa Komisjoni Eesti esindus loodi Eesti Euroopa Liidu liikmeks saamisega 1. mail 2004. Enne seda tegutses Eestis Euroopa Komisjoni delegatsioon, mida juhtis 1996. aastal hollandlane Ivo Dubois, alates 1997. aastast soomlane Arhi Palosuo ja alates 2000. aasta septembrist taanlane John Kjaer, kes jätkas esinduse juhina ka pärast Eesti liitumist Euroopa Liiduga.

## Euroopa Komisjoni Eesti esinduse juhid

* mai 2004 – november 2004 John Kjaer
* september 2005 – mai 2010 Toivo Klaar
* september 2011 – august 2016 Hannes Rumm
* jaanuar 2017 – jaanuar 2022 Keit Kasemets
* jaanuar 2022 – august 2024 Vivian Loonela
* september 2024 – september 2025 Ave Schank-Lukas (kt)
* alates 17. septembrist 2025 Ave Schank-Lukas

## Esinduse roll

Sageli on Euroopa Komisjoni esinduse töötajad selle riigi kodanikud, sest esindusse tööleasumise eeltingimuseks on kohaliku keele ja ühiskonna hea tundmine.

Euroopa Komisjoni esindusel Eestis on volitused:

* toetada Euroopa Komisjoni presidenti ja kogu komisjoni suhtluses Eestiga;
* edendada alalist poliitilist dialoogi riiklike, piirkondlike ja kohalike ametiasutuste, riigikogu, sotsiaalpartnerite, muude sidusrühmade, akadeemiliste ringkondade ja kodanikuühiskonnaga – esindus valmistab ette ja toetab volinike kolleegiumi liikmete ning komisjoni ja vajaduse korral Euroopa välisteenistuse kõrgemate ametnike visiite;
* tegutseda komisjoni häälekandjana Eestis ning edastada ELi kohta teavet meedias ja sotsiaalmeedias, hoides otsekontakte riikliku, piirkondliku ja kohaliku meediaga ning pakkudes neile ajakirjandus- ja meediateenuseid;
* suhelda kodanike, akadeemiliste ringkondade, kodanikuühiskonna, sotsiaalpartnerite ja muude sidusrühmadega ning korraldada teabevahetust, dialoogi ja muud teavitustegevust ELi prioriteetide ja poliitika kohta, sealhulgas Euroopa tuleviku konverentsi raames;
* pakkuda komisjoni presidendile ja kogu komisjonile teadmisi, analüüse ja nõuandeid Eesti poliitiliste, majanduslike ja sotsiaalsete arengusuundade kohta, et anda teavet ELi poliitika kujundamiseks ja poliitiliseks teabevahetuseks.

## Piirkondlikud teabe- ja nõustamisteenused

Eestis on üheksa EUROPE DIRECTi keskust, mis on piirkondlikuks kontaktiks inimese ja Euroopa Liidu vahel. EUROPE DIRECTi keskused on kaasrahastatud Euroopa Liidu eelarvest ning nende eesmärk on teavitada, korraldada tegevusi ning üritusi ja vastata piirkonna elanike küsimustele Euroopa Liidu kohta. Keskuste tööd Eestis koordineerib Euroopa Komisjoni Eesti esindus.

Eestis tegutseb kolm Euroopa dokumendikeskust, mis asuvad Tartu Ülikooli raamatukogu, Tallinna Tehnikaülikooli raamatukogu ja Eesti Rahvusraamatukogu juures. Euroopa dokumendikeskuste eesmärk on tagada dokumentide ja publikatsioonide kättesaadavus õppe- ja teadustöö jaoks.

## Euroopa Elamuskeskus

Euroopa Liidu Majas (Rävala pst 4, Tallinn) asub Euroopa Elamuskeskus, kust on võimalik saada teavet Euroopa Liidu toimimise kohta Euroopa Liidu 24 ametlikus keeles. Keskuses saab külastada 360° kino, vaadata Euroopat ja Euroopa Liidu institutsioone tutvustavat filmi ning osaleda matkemängus, mis jäljendab Euroopa Parlamendi tööd.

Euroopa Elamuskeskus on loodud Euroopa Parlamendi algatusel koostöös Euroopa Komisjoniga.

## Viited

## Välislingid
* Esinduse koduleht